Kirsten Brosbøl (S), 2005-11-25:
Især efter at socialministeren har udtalt, at øget ulighed kan være med til at skabe dynamik i samfundet, har statsministeren og andre ikke forspildt en lejlighed til at fremhæve, at regeringen skam ikke ser ulighed som et mål i sig selv, og at man ønsker at bekæmpe den negative sociale arv.
Men nu skal man jo altså bedømme en regering på, hvad den gør, og ikke på, hvad den siger.
Det her forslag tager penge fra dem, der i forvejen har mindst, og bidrager ikke til at nedbringe eller bekæmpe den negative sociale arv, tværtimod.
Når det er fuldt indfaset i 2012, har man derudover en besparelse på 87 mio. kr.
Det kan man jo så tænke lidt over.
Det siger i hvert fald noget om, hvilken fordelingspolitik den her regering fører, hvilken fordeling man ønsker i det her samfund, nemlig at tage fra nogle af dem, der har allermindst, og give skattelettelser til nogle af dem, der har allermest i forvejen.
M022S14321560ALFV.FM Page 1459
Tuesday, January 31, 2006 1:45 PM
Næsten 15.000 familier bliver ramt af det her spareforslag.
En enlig mor med hjemmeboende børn mellem 18 og 23 år står til at miste i gennemsnit 500 kr., og for nogle af de svageste er det altså langt mere, man står til at miste.
Det kan godt være, det lyder som et lille, ubetydeligt beløb, hvis man har en ministerløn,
men for den enlige kassedame eller for en kontorassistent med måske to store hjemmeboende børn, er det altså et betydeligt beløb, man står til at miste her.
De fattigste lejere kommer til at mærke den her nedskæring hårdest.
Tag f.eks. en enlig førtidspensionist på højeste førtidspension med et hjemmeboende barn og en husleje på 68.000 kr. Vedkommende står med det her forslag til at miste godt 7.000 kr. om året.
Det er altså noget, der i den grad kan mærkes i budgettet, hvilket en lang række af høringssvarene også har påpeget.
Mødrehjælpen siger f.eks., at de jævnligt ser børnefamilier, som har et rådighedsbeløb på 2.000-3.000 kr. om måneden, og der er 500-600 kr. altså et rigtigt stort indhak i det rådighedsbeløb.
Mange af dem, der vil blive ramt af nedskæringen, er familier, der har hjemmeboende børn under uddannelse.
De har valgt at give deres børn den mulighed, at de kan bo hjemme, mens de tager en uddannelse, og for mange er det den eneste økonomiske hjælp, man kan give sine børn, mens de tager en uddannelse.
Den mulighed bliver altså kraftigt forringet med det her forslag.
Det er stik imod regeringens påståede ønske om at fremme uddannelse og bryde den negative sociale arv.
Der er stor risiko for, at børn i de i forvejen fattigste familier vil få ringere levevilkår end i dag, og derfor er det her et asocialt forslag, som skaber større ulighed, og som Socialdemokraterne på ingen måde kan støtte.
Vi ønsker tværtimod at bremse den stigende ulighed mellem lejere og ejere.
Derfor foreslog vi også i forbindelse med boligforhandlingerne at sætte huslejerne markant ned i den almene sektor.
Det ville betyde, at lejere i hele landet ville få nedsat deres huslejer, og i nogle af de dyreste boliger ville det betyde en reduktion på 25 pct. af huslejen, og det er i hvert fald noget, der kan mærkes i budgettet.
Men regeringen ville ikke være med til vores forslag.
I stedet for foreslår de altså nu at forringe forholdene for nogle af de svageste lejere.
Og det sker vel at mærke i en tid, hvor vi har en økonomi, der brager derudad, og et overskud på de offentlige finanser på 50 mia. kr. Som det også meget tydeligt fremgår af et af høringssvarene, vil forslaget øge uligheden i det danske samfund, og dermed er lovforslaget ikke i overensstemmelse med regeringens nylig erklærede grundholdning til uligheden.
Socialdemokraterne mener, at det her forslag er uanstændigt, og vi kan på ingen måde støtte det.
Det vil betyde markante økonomiske forringelser for de fattigste lejere.
Endelig skal jeg lige her til sidst påtale, at der har været en meget kort høringsfrist på det her forslag.
De hørte parter har haft 3 dage til at komme med deres bemærkninger til det her.
Det er fuldstændig utilfredsstillende, og jeg vil godt på det kraftigste opfordre regeringen til, at man fremover respekterer de regler, vi har her i Folketinget om, hvordan man gennemfører lovgivningen på en ordentlig måde, sådan at vi kan få det behandlet grundigt, og sådan at borgerne også kan få mulighed for at reagere på det her forslag.
Det er ganske enkelt lovsjusk, vi er udsat for her i dag, og det kan vi kun påtale på det kraftigste.